
Parlamentul  României

Camera  Deputaţilor

Comisia pentru Sănătate şi Familie         

Bucureşti, 4 decembrie 2014

Nr.4c-8/218

             

BIROULUI PERMANENT

AL

CAMEREI DEPUTAŢILOR,

Vă înaintăm raportul asupra propunerii legislative privind modificarea şi completarea Legii farmaciei nr.266/2008, republicată (Plx77/2014), trimisă Comisiei pentru sănătate şi familie spre dezbatere,  în fond, cu adresa nr. Plx 77 din 24 februarie 2014.

În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

RODICA NASSAR


                      Costică Canacheu

Parlamentul  României

Camera  Deputaţilor
Comisia pentru Sănătate şi Familie      

Bucureşti, 4 decembrie 2014

Nr.4c-8/217
R A P O R T  

asupra propunerii legislative privind modificarea şi completarea Legii farmaciei nr.266/2008, republicată
 (Plx 77/2014)
În conformitate cu prevederile art. 95 din Regulamentul Camerei Deputaţilor, republicat, Comisia pentru sănătate şi familie a fost sesizată spre dezbatere, în fond, cu propunerea legislativă privind modificarea şi completarea Legii farmaciei nr.266/2008, republicată, trimisă cu adresa  nr. Plx 77 din 24 februarie 2014.

Senatul, în calitate de primă Cameră sesizată, a respins propunerea legislativă în şedinţa din 18 februarie 2014.
La întocmirea prezentului raport Comisia a avut în vedere :

· avizul favorabil al Consiliului Legislativ (nr.1086 din 7.10.2013) , cu observaţii şi propuneri;

· avizul negativ al Comisiei pentru industrii şi servicii (nr.4c-3/53 din 5.03.2014);

· avizul favorabil al Comisiei juridice, de disciplină şi imunităţi ( nr.Plx 77 din 5.03.2014);

· punctul de vedere negativ al Guvernului (nr.2572 din 13.12.2013).

Propunerea legislativă are ca obiect de reglementare modificarea şi completarea Legii farmaciei nr.266/2008, republicată, cu modificările ulterioare, în sensul interzicerii distribuţiei cu amănuntul a medicamentelor în mediul online şi în afara unităţilor farmaceutice.
Membrii Comisiei au examinat propunerea legislativă, în şedinţa din 3 decembrie 2014. La lucrările comisiei au fost prezenţi 18 deputaţi din totalul de 19 membri.

La dezbateri a participat, în conformitate cu prevederile art.55 din Regulamentul Camerei Deputaţilor, domnul Răzvan Vulcănescu, subsecretar de stat în cadrul Ministerului Sănătăţii. 

În raport de obiectul şi conţinutul său, proiectul de lege face parte din categoria legilor ordinare.
În urma dezbaterilor, Comisia pentru sănătate şi familie a  hotărât, cu unanimitate de voturi, să propună plenului Camerei Deputaţilor, respingerea propunerii legislative, din următoarele considerente:

- prezenta propunere legislativă nu are în vedere reglementările în domeniul distribuţiei cu amănuntul a medicamentelor în mediul online, respectiv de prevederile Titlului VII A – „Vânzarea la distanţă către populaţie” – din Directiva 2001/83/CE a Parlamentului European şi a Consiliului din 6 noiembrie 2001, de instituire a unui cod comunitar cu privire la medicamentele de uz uman;
- în acest sens, Ministerul Sănătăţii are competenţa de a elabora un proiect de modificare a Legii farmaciei nr.266/2008, în acord cu obligaţiile ce revin României, ca urmare a intrării în vigoare a actului european menţionat;

- textul propunerii este lipsit de previzibilitate, redactarea acestuia fiind în contradicţie cu cerinţele unui text legislativ stabilite prin art.8 din Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare.

         PREŞEDINTE,                                                 SECRETAR,   
      RODICA NASSAR                                           FLORIN BUICU

